POROČILO KOMISIJE EVROPSKEMU PARLAMENTU IN SVETU o izvajanju pooblastila za sprejemanje delegiranih aktov, prenesenega na Komisijo v skladu z Uredbo (EU) št. 1173/2011 Evropskega parlamenta in Sveta z dne 16. novembra 2011 o učinkovitem izvrševanju proračunskega nadzora v euroobmočju /* COM/2014/0393 final */





POROČILO KOMISIJE EVROPSKEMU PARLAMENTU IN SVETU o izvajanju pooblastila za sprejemanje delegiranih aktov, prenesenega na Komisijo v skladu z Uredbo (EU) št. 1173/2011 Evropskega parlamenta in Sveta z dne 16. novembra 2011 o učinkovitem izvrševanju proračunskega nadzora v euroobmočju 1. UVOD Uredba (EU) št. 1173/2011 Evropskega parlamenta in Sveta o učinkovitem izvrševanju proračunskega nadzora v euroobmočju[1] je eden od šestih pravnih aktov v svežnju o ekonomskem upravljanju, imenovanem „šesterček“. Sveženj o ekonomskem upravljanju je bil kot celota zasnovan za odpravo vrzeli in pomanjkljivosti v sistemu ekonomskega upravljanja EU, ki so delno odgovorne za gospodarsko krizo v državah EU. Uredba (EU) št. 1173/2011 pooblašča Komisijo za sprejemanje delegiranih aktov za nekatere postopke v zvezi s sankcijami za izkrivljanje statističnih podatkov. Komisija je zlasti pooblaščena za določitev podrobnih pravil o postopkih preiskav skupaj z izrecno opredeljenimi povezanimi ukrepi. Ta pooblastila, podeljena Komisiji, izražajo prehod k trdnejšemu nadzoru ekonomskega in monetarnega sodelovanja, vključno z mehanizmi sankcij. 2. PRAVNA PODLAGA To poročilo se zahteva v skladu s členom 11(2) Uredbe (EU) št. 1173/2011. V skladu s to določbo se pooblastilo za sprejemanje delegiranih aktov Komisiji podeli za obdobje treh let od 13. decembra 2011, od Komisije pa se zahteva priprava poročila v zvezi s podelitvijo pooblastila. 3. IZVAJANJE POOBLASTILA Izvajanje pooblastila se je štelo za potrebno za odziv na potrebo po dopolnitvi pravil o izračunu glob za izkrivljanje statističnih podatkov ter poslovnika, ki velja za preiskave morebitnih napačno prikazanih podatkov (kot je opisano v členu 8(3) Uredbe (EU) št. 1173/2011). V skladu s členom 8(1) Uredbe (EU) št. 1173/2011 lahko Svet na priporočilo Komisije odloči, da bo naložil globo državi članici, ki namerno ali zaradi hude malomarnosti napačno prikazuje podatke o primanjkljaju in dolgu. Poleg tega iz člena 8(3) Uredbe izhaja, da lahko Komisija opravi vse potrebne preiskave, da ugotovi obstoj takšnega napačnega prikazovanja podatkov. V skladu s členom 8(4) Uredbe (EU) št. 1173/2011 se na Komisijo prenese pooblastilo za sprejemanje delegiranih aktov glede podrobnih meril za določanje zneska globe iz odstavka 1; podrobnih pravil o postopkih preiskav iz odstavka 3 ter povezanih ukrepov in poročanja o preiskavah; podrobnih pravil, namenjenih jamčenju pravic do obrambe, dostopa do spisa, pravnega zastopanja, zaupnosti in določb o rokih in načinu pobiranja glob iz odstavka 1. Komisija je sprejela enoten delegirani sklep o preiskavah in globah, ki zajema vse vidike, za katere je bila pooblaščena za sprejemanje delegiranih aktov: Delegirani sklep Komisije 2012/678/EU z dne 29. junija 2012 o preiskavah in globah v zvezi z izkrivljanjem statističnih podatkov, kot je navedeno v Uredbi (EU) št. 1173/2011 Evropskega parlamenta in Sveta o učinkovitem izvrševanju proračunskega nadzora v euroobmočju[2]. Pri posvetovanjih o osnutku delegiranega sklepa so sodelovali nacionalni strokovnjaki, ki so bili povabljeni na dve srečanji strokovnjakov, organizirani januarja in marca 2012. Komisija je sprejela delegirani akt 29. junija 2012 ter o tem obvestila Evropski parlament in Svet. Julija 2012 je več držav članic izrazilo mnenje, da je za preučitev akta potrebnega več časa. Svet je zato 24. julija sklenil podaljšati obdobje za ugovor za dva meseca (poleg standardnega dvomesečnega roka), kakor je določeno v členu 11(5) Uredbe (EU) št. 1173/2011. Evropski parlament in Svet nista nasprotovala delegiranemu aktu v štirimesečnem obdobju. Po dveh dodatnih mesecih je bil delegirani akt objavljen v Uradnem listu Evropske unije in je začel veljati 26. novembra 2012. 4. SKLEPNA UGOTOVITEV Komisija je pravilno izvedla pooblastila ter poziva Evropski parlament in Svet, da se seznanita s tem poročilom. [1] UL L 306, 23.11.2011, str. 1. [2] UL L 306, 6.11.2012, str. 21.